32004D0639
L 292/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 6 септември 2004 година
за установяване на условията за внос на сперма от домашни животни от рода на едрия рогат добитък
(нотифицирано под номер С(2004) 3364)
(текст от значение за ЕИП)
(2004/639/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 88/407/ЕИО на Съвета от 14 юни 1988 г. относно определяне на ветеринарно-санитарните изисквания за внос и търговия в рамките на Общността на сперма от домашни животни от рода на едрия рогат добитък (1), и по-специално член 8, параграф 1, член 10, параграф 2 и член 11, параграф 2 от нея,
като има предвид, че:
(1)
Решение 90/14/ЕИО на Комисията (2) установява списък на трети страни, от които е разрешен вносът на сперма от говеда.
(2)
Решение 91/277/ЕИО на Комисията (3) въвежда мерки за санитарна защита, свързани с вноса на сперма от говеда, произхождащи от Израел.
(3)
Решение 94/577/ЕИО на Комисията (4) установява условията санитарните изисквания и ветеринарното сертифициране, приложими при вноса на сперма от говеда, произхождащи от трети страни.
(4)
След изменение на Директива 88/407/ЕИО с Директива 2003/43/ЕО на съвета (5) се налага да се пристъпи към преработване на решенията на Комисията, които се отнасят до вноса в Общността на сперма от домашни животни от рода на едрия рогат добитък.
(5)
Списъците на центровете за събиране и за складиране на сперма, от които държавите-членки разрешават вноса на сперма, произхождаща от трети страни, се установяват и актуализират според член 9, параграф 1 от Директива 88/407/ЕИО, която предвижда достъп до актуализирани версии на всички списъци. Те са на разположение на адрес: http://europa.eu.int/comm/food/index_fr.htm.
(6)
Директива 2003/43/ЕО за изменение на Директива 88/407/ЕИО разпорежда, считано от 1 януари 2005 г., спермата от домашни животни от рода на едрия рогат добитък да се събира, обработва и складира в съответствие с новите разпоредби, установени с Директива 2003/43/ЕО, за да може да бъде внасяна.
(7)
Уместно е обаче да се разреши продължаването на вноса на запаси от сперма от домашни животни от рода на едрия рогат добитък в съответствие и с разпоредбите на Директива 88/407/ЕИО преди изменението ѝ с Директива 2003/43/ЕО.
(8)
Следователно член 2, параграф 2 от Директива 2003/43/ЕО предвижда следното:
-
до 31 декември 2004 г. държавите-членки разрешават вноса на сперма от домашни животни от рода на едрия рогат добитък, събрана, обработена и складирана преди 31 декември 2004 г. и придружена от сертификат, съответстващ на образците в сила преди въведените с Директива 2003/43/ЕО изменения,
-
след тази дата държавите-членки разрешават вноса на сперма от домашни животни от рода на едрия рогат добитък в съответствие със старите разпоредби само ако е събрана, обработена и складирана преди 31 декември 2004 г.
(9)
Налага се следователно да се установи образец на сертификат за вноса на сперма от домашни животни от рода на едрия рогат добитък, събрана, обработена и складирана преди 31 декември 2004 г., която да се използва от 1 януари 2005 г.
(10)
По-практично е да се съберат в един текст всички информации относно вноса на сперма от говеда (списък на разрешените трети страни, ветеринарни изисквания, приложими за вноса, и списък на одобрените центрове в тези трети страни) и следователно да бъдат отменени Решения 90/14/ЕИО, 91/277/ЕИО и 94/577/ЕО.
(11)
Предвидените в настоящото решение мерки са съобразени със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
1. Държавите-членки разрешават вноса на сперма от домашни животни от рода на едрия рогат добитък, произхождащ от изброените в приложение I трети страни, в съответствие с условията, определени в образеца на санитарния сертификат в приложение II, част 1. Надлежно попълнен екземпляр от този сертификат трябва да съпътства така внасяната сперма.
2. Въпреки това, считано от 1 януари 2005 г. държавите-членки разрешават вноса на сперма от домашни животни от рода на едрия рогат добитък, събрана, обработена и складирана преди 31 декември 2004 г., произхождащ от изброените в приложение I трети страни, в съответствие с условията, определени в образеца на санитарен сертификат в приложение II, част 2. Надлежно попълнен екземпляр от този сертификат трябва да съпътства така внасяната сперма.
3. Посочената в параграф 1 сперма трябва да бъде събрана след датата на одобрението на центъра от страна на националния компетентен орган на въпросната трета страна.
Член 2
Решения 90/14/ЕИО, 91/277/ЕИО и 94/577/ЕО се отменят.
Член 3
Настоящото решение се прилага от 18 септември 2004 г.
Член 4
Адресати на настоящото решение са държавите-членки.
Съставено в Брюксел на 6 септември 2004 година.